რიკარდო მადურო

რიკარდო როდოლფო მადურო ხუესტი ( დ. 20 აპრილი, 1946) — ჰონდურასელი პოლიტიკოსი, რომელიც მსახურობდა ჰონდურასის პრეზიდენტად 2002 წლიდან 2006 წლამდე. „ეროვნული პარტიის“ წევრი მადურო მანამდე ჰონდურასის ცენტრალური ბანკის თავმჯდომარე იყო. მან დაამთავრა ლოურენსვილის სკოლა (სადაც დაჯილდოვდა ლოურენსვილის მედლით, რომელიც სკოლის უმაღლესი ჯილდოა კურსდამთავრებულთათვის), მოგვიანებით კი სტენფორდის უნივერსიტეტი. მადურო ლევი-მადუროს ოჯახის წევრია, რომლის ფესვები პორტუგალიაზე, ნიდერლანდებსა და ნიდერლანდების ანტილის კუნძულებზე გადის.

ცხოვრება და კარიერა
მადურო ებრაული წარმოშობისაა. პირველი ქორწინებიდან მირიამ ანდრეუსთან მას შეეძინა სამი ქალიშვილი და ვაჟი, რიკარდო ერნესტო, რომელიც 25 წლის ასაკში, 1997 წლის 23 აპრილს გაიტაცეს. რიკარდო ერნესტოს ცხედარი ორი დღის შემდეგ იპოვეს. მისმა სიკვდილმა მადუროს პრეზიდენტობისკენ სწრაფვისკენ უბიძგა და შესძინა ის პოპულარობა, რამაც მას საშუალება მისცა ჯერ დარეგისტრირებულიყო, ხოლო შემდეგ არჩეულიყო საპრეზიდენტო კანდიდატად, მიუხედავად იმისა, რომ კონსტიტუცია უკრძალავდა პრეზიდენტობას მათ, ვინც ჰონდურასში არ იყო დაბადებული. ამ კონსტიტუციურმა აკრძალვამ დიდი დავა გამოიწვია 2001 წლის არჩევნების წინ. მას შემდეგ, რაც იგი PNH-ის (ეროვნული პარტია) კანდიდატად შეირჩა, საბოლოოდ კენჭისყრის უფლება დართეს. წინასაარჩევნო კამპანიისას იგი დაჰპირდა ხალხს კრიმინალთან და „მარა სალვატრუჩას“ (მარას) დაჯგუფებასთან ბრძოლას. მან დაუყოვნებლივ გამოიყვანა ჯარები დიდი ქალაქების ქუჩებში ადგილობრივი პოლიციის დასახმარებლად. PNH-ის მიერ კონტროლირებადმა ეროვნულმა კონგრესმა მიიღო კანონები, რომლებმაც უკანონო დაჯგუფებებში გაწევრიანება დანაშაულად გამოაცხადა, რის შედეგადაც დაჯგუფების ასობით წევრი გისოსებს მიღმა აღმოჩნდა.

2002 წლის ოქტომბერში მადურომ ცოლად შეირთო ესპანელი აგუას სანტას ოკანია ნავარო, რომელიც მაშინ გაიცნო, როდესაც იგი ჰონდურასში ესპანეთის საელჩოს თანამშრომელი იყო. თანამდებობის დატოვებიდან მალევე, მადურომ და ოკანიამ განქორწინება მოითხოვეს. შედეგად, იგი ნიკარაგუაში გადავიდა საცხოვრებლად თავის აყვანილ შვილებთან ერთად, რათა ეხელმძღვანელა ბავშვთა დახმარების არასამთავრობო ორგანიზაციისთვის. მადურო ტეგუსიგალპაში დარჩა. მადუროს უფროსი ვაჟი, რიკარდო რობერტო, ამერიკის შეერთებული შტატების მოქალაქეა და იქ თავის ორ შვილთან ერთად ცხოვრობს.

2005 წლის 1 მაისს თვითმფრინავი, რომლითაც მადურო მგზავრობდა, კარიბის ზღვაში ჩავარდა ტელას სანაპიროსთან. გავრცელებული ინფორმაციით, მადურო, მისი ქალიშვილი ლორენა და პილოტი სერიოზულად არ დაშავებულან და ისინი ადგილობრივმა მცხოვრებლებმა გადაარჩინეს. იგი გამოსაჯანმრთელებლად კომაიაგუას საავადმყოფოში გადაიყვანეს.

2005 წლის 27 ნოემბერს მადურომ უხელმძღვანელა ახალ საპრეზიდენტო და საყოველთაო არჩევნებს. მისმა პარტიამ პრეზიდენტის თანამდებობა ჰონდურასის ლიბერალურ პარტიასთან (PLH) და მის კანდიდატ მანუელ სელაიასთან დათმო. სელაიამ მადურო 2006 წლის 27 იანვარს შეცვალა.

ამჟამად მადურო არის ტეგუსიგალპაში მდებარე Inversiones la Paz-ის პრეზიდენტი და აქტიურადაა ჩართული საგანმანათლებლო ორგანიზაციაში, რომელიც მან თავისი შვილის პატივსაცემად შექმნა — „რიკარდო ერნესტო მადურო ანდრეუს განათლების ფონდი“, FEREMA. ორგანიზაცია შექმნილია დაბალი შემოსავლის მქონე საბავშვო ბაღის ასაკის ბავშვებისთვის განათლების მისაცემად. მადუროს სჯერა, რომ საბავშვო ბაღი ბავშვის ცხოვრებაში გადამწყვეტი ნაწილია აკადემიური წარმატების მისაღწევად.

ჯილდოები
ელვარე იასპის ორდენი დიდი ლენტით (ჩინეთის რესპუბლიკა)

რესურსები ინტერნეტში
Biography by CIDOB (in Spanish)
 Biography at the Permanent Mission of the United Nations website.

სქოლიო



კატეგორია:დაბადებული 1946
კატეგორია:ცოცხალი ადამიანები
კატეგორია:ჰონდურასის პრეზიდენტები
კატეგორია:სტენფორდის უნივერსიტეტის კურსდამთავრებულები